АҞӘА, рашәара 27 – Sputnik, Бадри Есиава. Кьылашәыр амшын иахьалало аҭыԥ, ааигәа ҩыџьа астудентцәа ахьҭахаз аҿы анеира ԥкхоит, иҭахкаахоит иҳәеит имҩаԥысыз апресс-конференциаҿы АҶА аминистр Лев Кәыҵниа.
"Арыцҳара иҟалаз Аԥсны ауааԥсыра зегьы ргәы днархьит. Аӡиасқәеи амшыни ахьеилало аҭыԥқәа зехьынџьара ишәарҭаны ишьоуп. Уаҟа агәҽанҵаратә дыргақәа ыҟазароуп. Атәыла анапхгара ирыӡбеит абир аҭыԥ ҭахкаазарц", — ҳәа азгәеиҭеит Кәыҵниа.
Иара иҳәеит абарҭ аҭыԥқәа рҿы аӡеибафарақәа шыҟало.
Агәҽанҵаратә дыргақәа реиԥш амшын аҟны апышҭақәа хҵатәуп, урҭ урхысыр шыҟамло азырбо. Аҽыкәабарҭатә ҭыԥқәа ракәзаргьы ахылаԥшра рыҭатәуп. Арҭ аҭыԥқәа арендла изгаз анаплакыҩцәа еиҿыркаароуп ашәарҭадаратә ҭагылазаашьақәа. Усеиԥш аӡәгьы ихахьы имгацзар, араионтә администрациақәа ахылаԥшра ҟарҵалароуп ҳәа азгәеиҭеит аминистр.
Иара иажәақәа рыла, арҭ зегьы афинанстә лагалақәа рҭахны иҟоуп.
"Амшын аԥшаҳәа иаҵанакуа 220 километра ахылаԥшра залшом. Арендаторцәа ма араионтә администрациақәа рхахьы иргароуп ашәарҭадара аиҿкаара", — иҳәеит иара.
Кәыҵниа игәаанагарала, азеиԥшҵаратә школқәа рҟны иалагалатәуп азыҟаҵарақәа аԥсабаратә рыцҳараан ахахәашьеи аҽаӡәы ацхыраара иҭашьеи дырҵаразы.
Астатистика инақәыршәаны, амшын аҟны шықәсык аҩныҵҟа иҭахоит 14-ҩык рҟынӡа ауааԥсыра. Ашьхақәа рҿы иҭахоит 10-ҩык рҟынӡа.
Аԥсны Аҭагылазаашьа ҷыдақәа рминистрра аусура иазкыз апресс-конференциа мҩаԥысит Аԥсуа телерадиоеилахәыраҟны. Апресс-конференциа далахәын АҶА аминистр Лев Кәыҵниа.